Iż-żgħażagħ huma fiċ-ċentru tal-politika tal-Partit Laburista u bid-differenza tal-Kap tal-Oppożizzjoni jirrispetta liż-żgħażagħ. Dan intqal mill-Ministru Byron Camilleri u d-Deputat Laburista Oliver Scicluna waqt konferenza tal-aħbarijiet fiċ-Ċentru Nazzjonali Laburista f'isem il-Partit Laburista. Il-Partit Laburista saħaq dan, l-għada li l-Kap Nazzjonalista qal li l-Gvern ħareġ il-White Paper għall-użu responsabbli tal-kannanbis biex jaljena liż-żgħażagħ. Il-Ministru Byron Camilleri qal kif l-għatx għall-poter għal Bernard Grech deher ċar waqt id-diskors tiegħu tal-Ħadd, bit-tħassib prinċipali tiegħu huwa l-poter. Semma kif in-nies jafu verament li Gvern Laburista jagħmel ir-riformi u mhux bħal ħaddieħor iżommhom taħt it-tapit. Qal kif taħt dan il-Gvern saru diveri riformi bħal tal-Vot 16, tal-identità tal-ġeneru u tar-rappreżentanza ugwali bejn is-sessi fil-Parlament. Qal kif it-Tnejn fil-Parlament se tibda diskussjoni oħra, dik dwar il-liġi tal-kera. Min-naħa tiegħu, id-Deputat Laburista Olivier Scicluna qal kif il-Partit Laburista b'mod fattwali huwa l-partit favur u li jemmen fiż-żgħażagħ, hekk kif huwa magħmul minnhom. Scicluna qal kif kliem il-Kap tal-Oppożizzjoni kien ta' diżrispett lejn iż-żgħażagħ, li huma l-preżent u l-futur ta' dan il-pajjiż. Saħaq li l-Partit Laburista ma jarax biss liż-żgħażagħ għal skopijiet elettorali, kif għamel Bernard Grech.